L'estudi La inversió estrangera a Catalunya 201 9, elaborat per ACCIÓ, analitza el comportament de la inversió estrangera directa (IED) a Catalunya l'any 2019.
Una anàlisi que es combina amb la dels quinquennis 2015-2019 i 2010-2014.
Analitzar les dades en períodes amplis permet superar un factor intrínsecament associat a la inversió estrangera com és el de la volatilitat.
Per inversió estrangera directa s'entenen les operacions que generen nova capacitat de producció i/o generen ocupació.
Alhora, són operacions on l'inversor pretén aconseguir control o influència en la direcció i administració d'una empresa que opera fora del territori on resideix.
En aquest sentit, la participació de la inversió estrangera en el capital de l'empresa ha de ser igual o superior al 10%.
Tot plegat es tradueix en noves inversions en empreses que ja operen a Catalunya, inversions greenfield (quan no hi ha un establiment previ), reinversions, ampliacions, adquisicions o joint ventures.
A escala global, l'any 2019 la inversió estrangera va viure un lleuger creixement (+3%) fins als 1,5 bilions de dòlars.
Malgrat aquest increment, els fluxos d'inversió són diferents en funció de la regió: l'Amèrica Llatina i les economies en transició (principalment Rússia) són les que més creixen, un 10,3% i un 59%, respectivament; mentre que la inversió l'Àsia ha baixat un 4,9%.
Per la seva banda, a la Unió Europea els fluxos d'inversió han augmentat un 7,7%, un creixement produït principalment per la inversió que ha rebut Irlanda (78.000 M$).
A països com Alemanya, França, Itàlia o Espanya la inversió ha disminuït.
La inversió estrangera a Catalunya
A Catalunya, el quinquenni 2015-2019 ha registrat un augment del 35% respecte el període 2010-2014, amb un total de 23.650 milions d'euros; el que suposa una mitjana de més de 4.730 milions d'euros a l'any.
En els darrers cinc anys, la majoria de les inversions han provingut de països de la UE com França, Luxemburg, Alemanya o el Regne Unit; tot i que el principal inversor a Catalunya del darrer quinquenni han estat els Estats Units (22,2%).
Més enllà de la UE i els Estats Units, destaquen les inversions amb origen a Mèxic, que representen un 8,2% del total en el període 2015-2019.
En aquest sentit, el quinquenni 2015-2019 ha experimentat un fort creixement de la inversió provinent d'Amèrica i Àsia respecte l'anterior.
Aquestes dues regions ja representen conjuntament el 40,5% de la inversió a Catalunya, més del doble que durant el període 2010-2014.
Les inversions procedents de la Unió Europea segueixen al capdavant amb el 53,5% del total, malgrat que el seu pes ha baixat considerablement: durant el quinquenni anterior fregaven el 75%.
Per sectors, la indústria és qui s'emporta la majoria del capital estranger (43,1%) que ha arribat a Catalunya els darrers cinc anys, per davant del comerç (14,5%) i la construcció (12,4%).
Captació d'inversions amb el suport d'ACCIÓ
L'any 2019 la inversió estrangera captada per la Generalitat, a través d'ACCIÓ, ha augmentat un 13%, fins els 365,2 M€, una xifra que ha suposat la creació de 5.757 llocs de treball i n'ha mantingut 1.349.
Uns registres que suposen un rècord històric en la creació d'ocupació.
Si ampliem el focus, durant el quinquenni 2015-2019 els projectes d'inversió materialitzats creixen un 62%.
En aquest sentit, cal destacar que els projectes tecnològics s'han multiplicat per quatre el 2019 respecte al començament de la dècada.
Consulta totes les xifres de forma detallada a l'informe La inversió estrangera a Catalunya 2019.